AIS คิดหนัก ทบทวนดีลซื้อ 3BB
AIS คิดหนัก ทบทวนดีลซื้อ 3BB 
19 ต.ค. 2565

AIS คิดหนัก ทบทวนดีลซื้อ 3BB
โดยเมื่อไม่กี่ชั่วโมงที่ผ่านมา บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC เจ้าของเครือข่าย AIS ได้แจ้งต่อตลาดหลักทรัพย์ ว่าจะมีการพิจารณาใหม่ ถึงความเหมาะสมในการเข้าซื้อบริษัท TTTBB เจ้าของอินเทอร์เน็ตบรอดแบนด์ 3BB และซื้อหน่วยลงทุน JASIF
เนื่องมาจากว่าเมื่อวาน มีการประชุมผู้ถือหุ้นของ JAS เจ้าของ 3BB และ JASIF ผู้ให้ 3BB เช่าโครงข่าย
โดยในที่ประชุมผู้ถือหน่วยลงทุนของ JASIF ที่กลายมาเป็นประเด็นที่ทำให้ AIS ต้องทบทวนดีลซื้อ 3BB ใหม่
หากเรามาดูสรุปมติจากที่ประชุม JASIF จะแบ่งออกเป็น 3 ข้อ
- อนุมัติให้ JAS ขายหน่วยลงทุน JASIF และหุ้นของ TTTBB ที่ถืออยู่ได้
- อนุมัติให้ผ่อนผัน และ/หรือแก้ไขรายละเอียดบางประการที่เกี่ยวข้องกับสัญญาข้อตกลง และยกเลิกสัญญาบัญชีธนาคาร และแก้ไขโครงการจัดการกองทุนรวมตามที่จำเป็น
โดย 2 ข้อข้างบนนี้ ก็ไม่ได้มีประเด็นอะไร
แต่จะมาติดอยู่ที่ข้อสำคัญ นั่นก็คือ ผู้ถือหน่วยลงทุน JASIF ไม่อนุมัติให้ผ่อนผันและแก้ไขรายละเอียดที่เกี่ยวข้องกับสัญญาเช่าและค่าเช่าเส้นใยนำแสง รวมถึงห้ามยกเลิกสัญญาประกันรายได้ค่าเช่า และค่าเช่าล่วงหน้าที่ TTTBB ตกลงชำระให้กับกองทุนรวม
อธิบายง่าย ๆ ก็คือ ผู้ถือหุ้น JASIF จะไม่ให้มีการแก้ไขสัญญาเช่าอะไรเลย ซึ่งสวนทางกับมุมมองของ AIS ที่มองว่าจะต้องมีการแก้ไขสัญญาค่าเช่าโครงข่ายของ 3BB ที่ทำไว้กับ JASIF เสียก่อน
แล้วทำไม AIS อยากให้มีการแก้ไขสัญญา ?
ที่ผ่านมา 3BB สูญเสียลูกค้าไปให้คู่แข่ง เพราะปัจจัยเรื่องของราคาค่าบริการ สะท้อนให้เห็นจากปี 2561 3BB มีส่วนแบ่งตลาดอยู่ที่ 30%
ไตรมาส 1 ปี 2565 3BB มีส่วนแบ่งตลาดอยู่ที่ 27%
โดยจุดอ่อนสำคัญ ที่ทำให้ 3BB หยุดการเติบโต ก็มาจากค่าบริการที่แพงกว่า เมื่อเทียบกับคู่แข่ง
- 3BB ค่าบริการอัตราเฉลี่ย 591 บาท/คน/เดือน
- TRUE ค่าบริการอัตราเฉลี่ย 469 บาท/คน/เดือน
- AIS ค่าบริการอัตราเฉลี่ย 432 บาท/คน/เดือน
ดังนั้น หาก AIS จะซื้อ 3BB เข้ามา ก็มองว่าจำเป็นที่จะต้องแก้ปัญหาเรื่องของต้นทุนหลักซึ่งก็คือค่าเช่าที่ทำกับ JASIF ซึ่งจะทำให้กำหนดราคาขายที่ต่ำลงได้
สรุปก็คือ AIS อยากแก้ไขสัญญา
แต่มติที่ประชุม JASIF ไม่อนุมัติ เพราะผู้ถือหุ้น JASIF ก็อยากได้ค่าเช่าเดิมที่ทำสัญญาไว้
ซึ่งเรื่องนี้เอง ก็ทำให้ AIS ต้องคิดหนัก เพราะตอนแรกคิดว่าจะได้ประโยชน์จากดีล แต่ตอนนี้ดีลนี้อาจทำให้ AIS เหมือนได้สินทรัพย์ที่ไม่ได้ทำกำไรอย่างที่คิดไว้ตอนแรก
ซึ่งก็เป็นเหตุผลที่ AIS แจ้งต่อตลาดว่าการที่ ผู้ถือหุ้น JASIF ไม่อนุมัติให้แก้ไขสัญญาเช่า เป็นประเด็นสำคัญต่อ TTTBB ในการดำเนินธุรกิจให้แข่งขันได้อย่างยั่งยืน และไม่ทำให้ AIS/AWN แข็งแกร่งขึ้น จึงทำให้ AIS ต้องนำกลับมาพิจารณาใหม่ ถึงการตัดสินใจเข้าซื้อหุ้นใน TTTB และซื้อหน่วยลงทุนใน JASIF
สำหรับความเคลื่อนไหวของราคาหุ้นที่เกี่ยวข้องกับดีลนี้
ADVANC +0.3% ในขณะที่ JAS -6% และ JASIF -4%..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
Reference
-